นายกรัฐมนตรี ยืนยัน ยังไม่มีการสั่งปิดเมือง หรือปิดประเทศ เน้นใช้มาตรการควบคุมและคัดกรองเข้มข้น
นายกรัฐมนตรี ยืนยัน ยังไม่มีการสั่งปิดเมือง หรือปิดประเทศ เน้นใช้มาตรการควบคุมและคัดกรองเข้มข้น พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมรัฐมนตรีที่เกี่ยวข้อง แถลงยืนยันยังไม่มีการสั่งปิดเมือง หรือปิดประเทศ แต่จะใช้มาตรการควบคุมและคัดกรองป้องกันการแพร่ระบาดที่เข้มข้น โดยเฉพาะผู้ที่เดินทางมาจากประเทศกลุ่มเสี่ยง พร้อมขอความร่วมมือปิดสถานที่ผลิตสถานที่ให้บริการที่อาจทำให้เกิดการแพร่ระบาดของเชื้อ เช่น ผับ บาร์ สถานบันเทิง มหาวิทยาลัยและสถานศึกษาเป็นการชั่วคราว ตั้งแต่วันพรุ่งนี้ไปจนถึงวันที่ 31 มีนาคมนี้ ขณะเดียวกันยังเห็นชอบให้เลื่อนวันหยุดสงกรานต์ 13-15 เมษายน 2563 ออกไปอย่างไม่มีกำหนด โดยจะชดเชยให้ภายหลังนายกรัฐมนตรี ยืนยันจะชะลอสถานการณ์การแพร่ระบาดของเชื้อไวรัสโควิด -19 ให้อยู่ในระยะที่ 2 ให้นานที่สุด และหลังจากสถานการณ์คลี่คลายลงรัฐบาลจะจัดชุดมาตรการออกมากระตุ้นและฟื้นฟูเศรษฐกิจอีกครั้ง นายกรัฐมนตรีเน้นย้ำว่ามาตรการการป้องกันควบคุมและการสื่อสารที่มีประสิทธิภาพจะเป็นสิ่งที่สามารถบรรเทาปัญหาและแก้ไขปัญหาที่เกิดขึ้นได้และยืนยันว่ารัฐบาลจะดำเนินการทุกอย่าง โดยพิจารณาอย่างรอบคอบและมีความระมัดระวัง สิ่งสำคัญคือ ความร่วมมือจากประชาชนนอกจากนี้ นายกรัฐมนตรี ยังให้หน่วยงานราชการและหน่วยงานอื่น พิจารณาจัดการทำงานเหลื่อมเวลา หรือให้มีการทำงานที่บ้าน เพื่อลดการเดินทาง พร้อมให้กระทรวงการคลัง ดูแลผลกระทบจากหนี้นอกระบบ การขายฝากให้กับประชาชนที่ได้รับผลกระทบด้วย รวมทั้งเห็นชอบให้มีการตั้งทีมเฉพาะกิจดูแลช่วยเหลือคนไทยทั้งในและต่างประเทศ ทั้งนี้ นายกรัฐมนตรีจะมีการแถลงชี้แจงให้กับประชาชนรับทราบอีกครั้ง